เปิดประมูลหุ้นกองทุนฟื้นฟูฯ
หาเงินจ่ายหนี้กรมบังคับคดีจับมือกองทุนฟื้นฟูฯ เปิดประมูลหุ้น 12 ตัว ไล่ล่าเก็บเบี้ยใต้ถุนร้าน
18 มี.ค. 2556

หาเงินจ่ายหนี้กรมบังคับคดีจับมือกองทุนฟื้นฟูฯ เปิดประมูลหุ้น 12 ตัว ไล่ล่าเก็บเบี้ยใต้ถุนร้าน
รายงานข่าวจากกรมบังคับคดี เปิดเผยว่า กรมบังคับคดีได้จัดการขายทอดหุ้นที่เป็นหลักทรัพย์ของบริษัทเงินทุนที่ปิดกิจการในช่วงวิกฤตเศรษฐกิจปี 2550 โดยปัจจุบันหุ้นดังกล่าวมีกองทุนเพื่อการฟื้นฟูและพัฒนาระบบสถาบันการเงินใช้สิทธิครอบครองในฐานะที่เป็นเจ้าหนี้
ทั้งนี้ กรมบังคับคดีจะเปิดประมูลขายทอดตลาดนัดแรกวันที่ 2 พ.ค.นี้ รวมจำนวน 12 รายการ คิดเป็นมูลค่ารวมประมาณ 6.3 ล้านบาท ได้แก่ 1.หุ้นของบริษัท อินเตอร์ ฟาร์อีสท์ วิศวการ 14,370 หุ้น ราคาประเมิน 14,944.80 บาท 2.หุ้นของบริษัท นิวซิตี้ (กรุงเทพฯ) 1,000 หุ้น ราคาประเมิน 9,550 บาท 3.หุ้นของธนาคารสแตนดาร์ดชาร์เตอร์ด (ไทย) 1 หุ้น ราคาประเมิน 10 บาท 4.หุ้นของบริษัท ดาต้าแมท 1.15 แสนหุ้น ราคาประเมิน 121,900 บาท 5.หุ้นของธนาคารธนชาต 3 หมื่นหุ้น ราคาประเมิน 408,600 บาท 
6.หุ้นของธนาคารกสิกรไทย จำนวน 20,208 หุ้น ราคาประเมิน 2.09 ล้านบาท 7.หุ้นของบริษัท นิวซิตี้ (กรุงเทพฯ) 228,300 หุ้น ราคาประเมิน 2.28 ล้านบาท 
8.หุ้นของบริษัท สหมิตรถังแก๊ส (กรุงเทพฯ) 4,000 หุ้น ราคาประเมิน 7.3 หมื่นบาท 9.หุ้นของบริษัท ปรีชากรุ๊ป 506,750 หุ้น ราคาประเมิน 7.09 แสนบาท 10.หุ้นของบริษัท บางจากปิโตรเลียม จำนวน 1 หมื่นหุ้น ราคาประเมิน 1.38 แสนบาท 11.หุ้นของบริษัท ปรีชากรุ๊ป 1,000 หุ้น ราคาประเมิน 3,420 บาท 12.หุ้นของบริษัท ผลิตไฟฟ้า จำนวน 5,000 หุ้น ราคาประเมิน 471,250 บาท
ทั้งนี้ ณ สิ้นเดือน ก.พ. 2556 กองทุนฟื้นฟูฯ มียอดหนี้ 1,128,240 ล้านบาท ซึ่งชำระเงินไปแล้วจำนวน 26,433.04 ล้านบาท แบ่งเป็นเงินต้น 10,065 ล้านบาท ดอกเบี้ย 16,367 บาท 
ปัจจุบันกองทุนฟื้นฟูฯ ถือหุ้นในบริษัทบริหารสินทรัพย์กรุงเทพพาณิชย์ อยู่ 547 ล้านหุ้น มูลค่าหุ้นละ 25 บาท มูลค่าตามบัญชีหุ้นละ 50.23 บาท คิดเป็นมูลค่าประมาณ 2.75 หมื่นล้านบาท โดยการขายหุ้นดังกล่าวถือเป็นแนวทางหนึ่งที่นำมาชำระเงินต้นได้ ขณะเดียวกันก็ถือหุ้นในธนาคารกรุงไทยอยู่ 6,156.9 ล้านหุ้น คิดเป็นสัดส่วน 55.09% โดยที่ผ่านมาคณะกรรมการกองทุนฟื้นฟูฯ ได้มีการพิจารณาที่จะขายหุ้นในธนาคารกรุงไทยออกไปเพื่อให้เหลือสัดส่วนแค่ 51%